b'\n_START_ARTICLE_\nElektrooniline maksevahend\n_START_SECTION_\nPangakaart\n_START_PARAGRAPH_\nPangakaart on arveldusarve omanikule finantsasutuse v\xc3\xa4ljastatud elektrooniline maksevahend, millega saab teha kaarditehinguid. Pangakaarte on kahte liiki: deebetkaart ja krediitkaart._NEWLINE_Olemas on ka viipekaardid ja virtuaalkaardid, mis on olemasoleva deebet- ja krediitkaardi edasiarendused ning mis v\xc3\xb5imaldavad klientidel pangakaardiga mugavamalt ja kiiremalt teha maksetoiminguid._NEWLINE_Esimese krediitkaardi t\xc3\xb6\xc3\xb6tas v\xc3\xa4lja John Biggins Flatbushi Rahvusvahelisest Pangast 1920ndatel. Kaart kandis nime Charge It ja seda said kasutada vaid selle panga kliendid._NEWLINE_Diners Club International oli esimene asutus, kes pakkus 200 kliendile 1950. aastal New Yorgis eri s\xc3\xb6\xc3\xb6gikohtades v\xc3\xb5imalust maksta ilma sularaha v\xc3\xb5i t\xc5\xa1ekita. Esimene \xc3\xbcldkasutatav krediitkaart v\xc3\xa4ljastati 1951. aastal samuti Ameerika \xc3\x9chendriikides. Tuntumad rahvusvahelised maksekaartide kaubam\xc3\xa4rgid on Visa International ja Mastercard International._NEWLINE_1994. aastal hakkasid Eestis k\xc3\xb5ik suuremad pangad v\xc3\xa4ljastama magnetribaga pangakaarte. Kiipkaarte hakati v\xc3\xa4ljastama 2003. aastal. Rahvusvahelised pangakaardid v\xc3\xb5eti Eestis kasutusele 2000. aastal.\n_START_SECTION_\nViipekaart\n_START_PARAGRAPH_\nViipekaart annab v\xc3\xb5imaluse kontaktivabalt ilma pangakaarti ja PIN-koodi makseterminali sisestamata sooritada toiminguid pangaautomaadis v\xc3\xb5i maksta poes ostude eest. Viipemakset saab teha vaid \xc3\xbche korra ostu kohta. Viipekaardiga toimingu tegemiseks peab viipekaarti viipama etten\xc3\xa4htud ja m\xc3\xa4rgistatud koha juures, pangakaardi andmed loetakse automaatselt. Viipemakseid saab teha igal pool, kus viipemakse m\xc3\xa4rk \xc3\xbcleval. V\xc3\xa4lisriigis viipekaardiga makstes peab enne v\xc3\xa4lja selgitama sihtriigi viipemakse tingimused, sest viipemaksetele on igas riigis kehtestatud oma limiit. Viipemakse limiite v\xc3\xb5i selle funktsiooni v\xc3\xa4ljal\xc3\xbclitamist saab seadistada interneti- v\xc3\xb5i telefonipangas._NEWLINE_Viipemaksekaarte hakati Eestis kasutama 2016. aasta suvel, Eestis saab viipekaardiga maksta kuni 25-euroste ostude eest. Viipekaart tuleb asetada kuni 2\xc2\xa0cm kaugusele makseterminalist.\n_START_SECTION_\nInternetipank\n_START_PARAGRAPH_\nInternetipangandus (online banking) sai alguse 1981. aastal, kui New York City Bank v\xc3\xb5imaldas oma nelja panga (Citybank, Chase Manhattan, Chemical Bank ja Manufacturers Hanover) klientidel hakata kasutama panga kaugteenuseid. Inglismaa internetipangadus sai alguse 1983. aastal, kui loodi Homelink._NEWLINE_Eesti esimene offline-lahendusega Telehansa v\xc3\xb5eti kasutusele 1993. aastal Hansapangas. Eesti Forekspank ja Eesti Hoiupank hakkasid 1996. aastal esimesena pakkuma internetipanga teenused._NEWLINE_Eestis on v\xc3\xb5imalik internetipangas \xc3\xb6\xc3\xb6p\xc3\xa4ev l\xc3\xa4bi teha k\xc3\xb5iki pangatehinguid lihtsalt ja turvaliselt. Internetipanga kasutamiseks peab s\xc3\xb5lmima teenusepakkuja juures lepingu ning sisse logimiseks kasutama ID-kaarti, Smart ID-d, Mobiil-ID-d, PIN-kalkulaatorit v\xc3\xb5i paroolikaarti (kehtib kuni 2019. aasta alguseni). Internetipangas saab hea \xc3\xbclevaate oma rahast, tehingutest, laenudest, liisingust ja v\xc3\xa4\xc3\xa4rtpaberikontodest. Samuti saab taotleda laenu, liisingut, k\xc3\xbcsida kindlustuspakkumisi, s\xc3\xb5lmida lepinguid, teha riiklikke ja rahvusvahelisi raha\xc3\xbclekandeid (makseid), m\xc3\xa4\xc3\xa4rata pangakaardi limiite, koostada ning j\xc3\xa4lgida isiklikku ja pere eelarvet, s\xc3\xb5lmida kogumiskonto lepingut.\n_START_SECTION_\nTelefoni- ja mobiilipangandus\n_START_PARAGRAPH_\nTelefoni- ja mobiilipanganduse teenust saab kasutada \xc3\xb6\xc3\xb6p\xc3\xa4ev l\xc3\xa4bi. Mobiilipanganduse teenuse kasutamiseks on vaja alla laadida rakendus ja tagada interneti\xc3\xbchendus. See on kiire viis saada \xc3\xbclevaade oma finantsasjadest._NEWLINE_Esimese telefonipanganduse teenuse maailmas v\xc3\xb5ttis 1984. aastal kasutusele Girobank Inglismaal. 2000ndate alguses internetipanganduse levikuga j\xc3\xa4i telefonipangandus tagaplaanile ning seda varjutas veelgi mobiilipanganduse levik 2010. aastatel._NEWLINE_Eestis on mobiilipangandust arendanud SEB Pank ja Swedbank, kes 2000. aasta suvel tulid v\xc3\xa4lja uute rakendustega maksete tegemiseks mobiili vahendusel. Mobiilipangas on v\xc3\xb5imalik vaadata konto seisu, blokeerida kadunud pangakaart, tasuda veebipoe ostude eest, muuta pangakaardi limiite, teha \xc3\xbclekandeid.\n_START_SECTION_\nDigitaalraha\n_START_PARAGRAPH_\nDigitaalraha, mis jaguneb virtuaal- ja kr\xc3\xbcptorahaks, on kindlas v\xc3\xa4\xc3\xa4ringus digitaalne makse\xc3\xbchik. Virtuaalrahal ei ole \xc3\xbcldjuhul mingit katet, seda haldab infotehnoloogia arendaja ja seda kasutatakse tavaliselt arvutim\xc3\xa4ngudes._NEWLINE_Kr\xc3\xbcptorahaks nimetatakse rahas\xc3\xbcsteemi, mis on \xc3\xbcles ehitatud blokiahelas\xc3\xbcsteemile. Kr\xc3\xbcptovaluuta on turvatud kr\xc3\xbcptogaafia alusel ehk matemaatiliselt pikkade arvude jadana. Kr\xc3\xbcptorahaga saab arveldada anon\xc3\xbc\xc3\xbcmselt. Kr\xc3\xbcptoraha bitcoin avalikustati 2009. aastal. Ethereumi kr\xc3\xbcptoraha avalikustati 2015. aastal._NEWLINE_Kr\xc3\xbcptorahast k\xc3\xb5ige tuntumad on bitcoin, Ethereum, NEO ja Ripple.'